KÄRÄJÄOIKEUSTUOMARIT r.y.		LAUSUNTO
												15.2.2004

Viite: Oikeusministeriön lainvalmisteluosaston lausuntopyyntö 3.12.2003, OM 21/41/2003

Käräjäoikeustuomarit r.y. haluaa kunnioittaen esittää lausuntonaan aserikostyöryhmän ehdotuksesta (2003:38) seuraavaa:

Yhdistys pitää kannatettavana ampuma-aserikoksia koskevan lainsäädännön uudistamista siirtämällä rikoslakiin näitä rikoksia koskevat säännökset. Rikoslain uudistamisessa sovellettu keskittämisperiaate selkeyttää rikoslainsäädäntöä. Muutoksen kannatettavutta lisää mahdollinen aserikosten moitittavuuden korostuminen.

Yhdistys kiinnittää huomiota poliisille ehdotettuun oikeuteen hävittää arvoltaan vähäiset aseen osat, kaasusumuttimet, patruunat tai erityisen vaaralliset ammukset, mikäli on ilmeistä, että tuomioistuin tuomitsisi ne valtiolle menetetyksi. Säännöstä ehdotetaan kustannussyistä. Kustannussäästöä punnittaessa on otettava huomioon muutoksen aiheuttama, todennäköisesti harvinainen mutta mahdollinen haitta. Mikäli syyte kiistetään, näyttöongelmat saattavat johtaa syytteen hylkäämiseen, jos esine on hävitetty dokumentoimatta sitä riittävän tarkasti. 

Lausunnon valmistelu

Lausunto on käsitelty yhdistyksen hallituksen kokouksessa 6.2.2004.

Hallituksen varajäsen,
käräjätuomari		Hannu Lindgren